<classify> Waziri wa Habari, Utamaduni, Sanaa na Michezo, Dk Harrison Mwakyembe amesema kuwa Jukwaa la saba la Fursa za Biashara inatoa mwanya kwa wafanyabiashara mkoani Geita kujitathimini kupitia kona nyingine ya mtazamo wa kibishara.Akizungumza katika Jukwaa la Fursa za Biashara mkoa wa Geita ambalo linafanyika katika ukumbi wa GEDECO, Geita leo Alhamisi, Waziri huyo amewataka wadau hao kuitumia vema kwani fursa mbalimbali zitabainishwa na mazuri yatajitokeza na kuboreshwa kwa lengo la kukidhi mazingira ya sasa ya maendeleo ya mkoa wa Geita.Jukwaa la saba la Fursa za Biashara limeandaliwa na kampuni ya Magazeti ya Serikali, Tanzania Standard Newspapers TSN kwa kushirikiana na Ofisi ya Mkuu wa Mkoa wa Geita kwa lengo la kuibua fursa zilizopo, changamoto na majibu ambayo wawekezaji na wafanyabiashara wakubwa na wadogo wanataka kufahamu.TSN inachapisha magazeti ya Daily News, HabariLeo, SpotiLeo pamoja na mitandao ya kijamii ikiwemo Daily News Digital Youtube.Geita kama Mkoa inapata fursa ya kujitathmini kupitia kona nyingine ya mtazamo wa kibiashara non-traditional business practice tofauti na ule uliozoeleka na walio wengi. Fursa mbalimbali zitabainishwa kwa wadau kueleza mapya mazuri waliyonayo na ya zamani yaliyoboreshwa, ili kukidhi mazingira ya sasa ya maendeleo katika Mkoa wetu wa Geita, amesema Waziri Mwakyembe.Naye mwenyeji wa jukwaa hilo, Mkuu wa Mkoa wa Geita, Mhandisi Robert Gabriel amesema kuwa katika mkoa huo, kuna utajiri wa kila namna na hakuna muda tena wa kuomba utajiri kwa kuwa tayari upo ila ni kiasi cha kutumia na kufuata taratibu za nchi kwa kulipa kodi.Kaimu Mhariri Mtendaji wa TSN, Tuma Abdalah amesema kuwa kwa sasa Geita si tu inasikika Tanzania pekee kwa fursa za biashara na uwekezaji bali pia duniani kote kwa kuwa taarifa nyingi zimerushwa na mitandao na kuandikwa na magazeti ya kampuni hiyo. Mbali na kuchapa magazeti, Tuma amesema kampuni hiyo kwa sasa inaandaa vipindi vya televisheni, kutoa huduma ya kutafsiri, kuchapa vitabu na matangazo na kukaribisha wadau mbalimbali kufanya biashara na TSN.Naye Naibu Katibu Mkuu wa Wizara ya Ujenzi, Uchukuzi na Mawasiliano, Dk Jim Yonazi, ambaye kabla ya uteuzi wa nafasi yake ya sasa alikuwa Mhariri Mtendaji wa kampuni hiyo, amesema kuwa baada ya TSN kufanikiwa kuandaa Jukwaa hilo hapa nchini, kampuni hiyo inajiandaa kuandaa fursa kama hiyo nje ya nchi kwa lengo la kutangaza fursa zilizopo nchini.  <topic>: KITAIFA 